Jólin eru löngu búin en enn er töluvert af óseldum jólabjór . Til að koma í veg fyrir þá sóun hefur Viking brugghús sett jólabjórinn á útsölu . Að sögn Hilmars Geirssonar , vörumerkjastjóra hjá Viking brugghúsi , hefur þessi aðgerð fyrirtækisins mælst vel fyrir hjá neytendum . „ Í janúar í fyrra gerðum við tilraun með að lækka verð á þeim jólabjór sem ekki seldist í desember og sú aðgerð reyndist mjög vel . Það lá því beinast við að endurtaka leikinn núna í ár . Reglurnar í ÁTVR eru þannig að árstíðabundnar vörur eins og jólabjór eru einungis til sölu í ákveðinn tíma og eftir þann tíma dettur bjórinn úr sölu í öllum vínbúðum . Þá er óseldur bjór sendur aftur til birgja og honum fargað . Jólabjórinn sem við erum með sölu í ÁTVR er á þessum tímapunkti í mjög góðu ástandi og um fullgóðan bjór að ræða sem rennur ekki út fyrr en næsta haust . Til þess að koma í veg fyrir þessa sóun á matvælum og í leiðinni koma til móts við neytandann höfum við ákveðið að lækka verðið á jólabjór , frá okkur í ÁTVR , þar til hann dettur úr sölu eða klárast . Verðlækkun fer eftir tegundum en er á bilinu 20% - 30% af útsöluverði ÁTVR og því er um töluverða lækkun að ræða . Vonandi verður þetta til þess að neytendur sjái sér hag í því að drekka jólabjór aðeins lengur og minnka þannig í leiðinni magnið af bjór sem þarf að farga . “